Predkladacia správa

     Ministerstvo kultúry SR predkladá materiál „Záverečná správa o ukončení projektu Multifunkčné kultúrne a knižničné centrum – obnova a revitalizácia historických budov Univerzitnej knižnice v Bratislave“ na rokovanie vlády SR v súlade s uznesením vlády SR     č. 344 z 19. apríla 2001 v znení uznesenia vlády SR č. 482 z 9. mája 2002 ako informačný materiál týkajúci sa ukončenej verejnej práce.
     Projekt Multifunkčné kultúrne a knižničné centrum – obnova a revitalizácia historických budov Univerzitnej knižnice v Bratislave, realizovaný v rokoch 2001 až 2006 bol financovaný z úveru Rozvojovej banky Rady Európy a zo štátneho rozpočtu. 
     Uznesením vlády SR č. 344 z 19. apríla 2001 k návrhu na schválenie žiadosti vlády SR o poskytnutie pôžičky z Rozvojovej banky Rady Európy na realizáciu projektu „Multifunkčné kultúrne a knižničné centrum – obnova a revitalizácia historických budov Univerzitnej knižnice v Bratislave“ bola schválená žiadosť o pôžičku vo výške 137,15 mil. Sk. Súčasne bolo uvedeným uznesením vlády SR uložené ministrovi kultúry SR viazať na krytie účasti štátu v predmetnom projekte finančné prostriedky štátneho rozpočtu v rámci kapitoly Ministerstva kultúry SR vo výške 137,15 mil. Sk a zabezpečiť na krytie výdavkov súvisiacich s daňou  z pridanej hodnoty prostriedky štátneho rozpočtu v rámci kapitoly Ministerstva kultúry SR vo výške 32 mil. Sk.
     V priebehu realizácie sa vzhľadom na skutočnú potrebu ukázal tento objem finančných prostriedkov ako nedostatočný. Z dôvodu narušenia statiky  a  pamiatkovej ochrany rekonštruovaných budov bolo nevyhnutné vykonať ich rozsiahlejšiu obnovu. Následne bolo uznesením vlády SR č. 785 z 10. júla 2002 k návrhu na zvýšenie rozpočtových nákladov stavby Multifunkčné kultúrne a knižničné centrum – obnova a revitalizácia historických budov Univerzitnej knižnice v Bratislave schválené zvýšenie rozpočtových nákladov stavby o 55 mil. Sk t. j. na sumu 361,3 mil. Sk vrátane DPH.
     Rozpočtové náklady stavby boli zvýšené uzneseniami vlády SR č. 195 z 3. marca 2004 a č. 463 zo 17. mája 2006 na konečnú sumu 521,98 mil. Sk.
     Realizáciou projektu, ktorý mal za cieľ obnoviť historické a kultúrne dedičstvo sanovaním fyzického stavu budov a vybudovať moderné multifunkčné kultúrne a knižničné centrum sa výrazne zlepšili podmienky pre rozvoj knižničných činností a služieb. V turisticky atraktívnej mestskej lokalite sa širokej verejnosti prostredníctvom multifunkčného kultúrneho centra sprístupnili rôzne kultúrne a spoločenské aktivity. 
    Všetky fyzické a sociálne zámery projektu Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave boli rekonštrukciou splnené a vynaložené finančné prostriedky boli účelne a efektívne použité.
     Predkladaný materiál nebude mať negatívny vplyv na obyvateľstvo, životné prostredie           a zamestnanosť. 
     Vzhľadom na to, že predkladaný materiál má informačný charakter, nebolo k nemu vykonané medzirezortné pripomienkové konanie.